Men da han får spørgsmålet i Folketingets spørgetime, tager statsministeren ikke længere de ord i munden. I stedet bruger han formuleringerne ”problematiseret” og "sat spørgsmålstegn” ved i sit svar:

- Den danske PSO var problematiseret af EU. Der blev stillet spørgsmålstegn ved legaliteten af den, siger han nu.

Ministerier retter også

Flere ministre har også fortalt at PSO-afgiften er i strid med EU's regler. I sommer skrev skatteminister Karsten Lauritzen (V) og klima-, energi- og forsyningsminister Lars Christian Lilleholt (V) for eksempel i en kronik, at: ”EU-Kommissionen har slået fast, at afgiften er i strid med EU-retten. Den er simpelthen ulovlig i sin nuværende form". Men netop de ministerier har efter Detektors afsløring ændret formuleringerne.

Lige nu er Folketinget ved at færdigbehandle den lov, der skal afskaffe PSO-afgiften, som regeringen besluttede i forbindelse med finanslovsforhandlingerne i efteråret. I lovforslaget fra Skatteministeriet har de for nyligt slettet sætningen: ”PSO-afgiften, der anvendes til at støtte miljøvenlig elproduktion, er kendt ulovlig af Europa-Kommissionen”.

Hvad er PSO? PSO står for Public Service Obligations. Afgiften blev indført i 1998 i forbindelse med liberaliseringen af energimarkederne. Formålet med PSO-afgiften er at understøtte miljøvenlig el-produktion. Kilde: Energinet.dk

Også energi-, klima- og forsyningsministeren har indrømmet, at EU ikke har rejst nogen sag mod det danske PSO-system.

Læs også : Detektor: Forudsigelse om bilers sikkerhed holdt ikke

Løkke sender opfordring til Detektor

Statsministeren sendte også en opfordring til Detektor-redaktionen i sit svar i Folketinget:

- Hvis Detektor og andre programmer, der har afdækket det her, ellers ville afsøge alle deres arkiver og ikke kun de der korte bidder (...) så vil de kunne finde masser af belæg for det, der er min påstand her, der er i overensstemmelse med sandheden. Nemlig at der er to grunde til, at vi skal gøre det her. Det ene er vores konkurrencekraft: Vi sætter dansk erhvervsliv tilbage ved at have en afgift, af en type, man ikke kender i andre lande. Og så EU-argumentet, sagde han.

Detektor har fulgt opfordringen og gennemsøgt DR’s arkiver. Og Lars Løkke Rasmussen har ret i, at han også flere gange har nævnt dansk erhvervslivs konkurrencevilkår som argument for at afskaffe PSO-afgiften. Men det ændrer ikke på, at han også brugte EU-argumentet, som ikke er sandt.

Statsministeren ønsker fortsat ikke at svare på Detektors spørgsmål.

Læs også : Faktatjek: Lars Løkke har udsigt til kvajebajer fra S

Venstre gentog igen og igen

Det, som Detektor afslørede i december 2016, var, at Europa-Kommissionen i de endelige, officielle dokumenter blot er ”betænkelig” ved PSO-systemet, og EU faktisk godkendte en tilpasset ordning, som fungerede indtil nytår.

- For at gøre det klart: Vi har aldrig konkluderet i en statsstøttesag, at PSO-tariffen var ulovlig, fortalte talsmand for Europa-Kommissionen Ricardo Cardoso dengang til Detektor.

Men det var altså ikke den melding, som vælgerne fik igen og igen fra statsministeren og flere andre fremtrædende Venstre-politikere.